שון קומבס: רגע האמת

"שון קומבס: רגע האמת" (באנגלית: Sean Combs: The Reckoning) היא מיני-סדרה תיעודית אמריקאית העוסקת בהאשמות על התנהגות מינית בלתי הולמת נגד הראפר שון "דידי" קומבס. הסדרה, בבימויה של אלכס סטייפלטון , יצאה לאור בנטפליקס ב-2 בדצמבר 2025.

 תוכן 

שון קומבס, הידוע גם כדידי/פאף דאדי, הוא מפיק-על, יזם ומוזיקאי אמריקאי מהבכירים בהיפ-הופ, שבמהלך הקריירה שלו נקשרו בשמו טענות רבות לעבירות אלימות ומין; הסדרה מתארת את עלייתו, את מעמדו המרכזי בתרבות ההיפ-הופ ואת הקריירה שלו כמנהיג חברת באד בוי רקורדס. קומבס נעצר בספטמבר 2024 על רקע חקירה פדרלית, ובאוקטובר 2025 הורשע בשתי עבירות הקשורות לשידול לזנות, בעוד שבתיקים אחרים חמורים יותר, ובהם סחר בבני אדם, זוכה; נגזרו עליו 50 חודשי מאסר.

הסדרה כוללת עדויות של עובדים לשעבר, קורבנות וגורמים נוספים שתיארו דפוסים מתמשכים של אלימות, שליטה והתנהגות פוגענית מצדו של קומבס לאורך שנים רבות. אלכס סטייפלטון, במאית הסדרה, הדגישה את חשיבות בחינת תרבות ההערצה סביב סלבס ואת מידת ההשפעה שהיא מעניקה להם, וכן הביעה עניין ציבורי בתהליך התרבותי המתרחש מאז תנועת MeToo. במסגרת תיעוד של חייו לקראת מעצרו, צולם קומבס מגיב לתביעות שהוגשו נגדו ב-2024, כולל תביעתה של הזמרת דון ריצ'רדס, וטען כי התובעים מונעים ממניעים אישיים וכספיים. הסדרה כוללת גם חומרים תיעודיים נדירים מחיי היום-יום של קומבס ומאירועים היסטוריים בסצנת ההיפ-הופ, בהם צילומים מאותו לילה שבו נרצח הנוטוריוס בי. איי. ג'י. בשנת 1997. הסדרה מציגה עדויות של מושבעים מן המשפט הפדרלי של קומבס, אשר מפרטים את התהליך שהוביל לפסיקה המעורבת בעניינו.

 משתתפים 
בנוסף לקטעי ארכיון של שון קומבס, הסדרה כוללת גם ראיונות עם:
 קיילנה הרפר
 אוברי או'דיי
 אריק סרמון
 אל בי. שור!
 מארק קורי
 רוג'ר בונדס
 גדי קלארק
 קירק בורוז
 טים "דאג" פטרסון
 ג'וי דיקרסון-ניל

 הפקה 
הראפר 50 סנט הודיע ב-7 בדצמבר 2023 שהוא מפתח סדרת סרטים דוקומנטרית על שון קומבס, וציין כי ההכנסות מהפרויקט יועברו לקורבנות מפרשת פי. דידי בה קומבס היה מעורב. לפני ששכר את אלכס סטייפלטון לביים את הסדרה, ג'קסון עבד על הפרויקט במשך חמישה חודשים, וחיפש אנשים הקרובים לקומבס שיהיו מוכנים "לדבר ולומר את האמת". הסדרה כוללת קטעי וידאו שלא נראו קודם, שנועדו לכאורה לסרט דוקומנטרי שקומבס צילם לפני מעצרו בספטמבר 2024, ובהם תיעוד שיחות עם צוות ההגנה שלו וסצנות מחיי היום-יום שלו. דידי מתואר בסדרה במצבים המציגים את התנהלותו האישית והמקצועית, ו-50 סנט טען כי חלק מהרגעים מלמדים על דפוסי התנהגות מניפולטיביים מצדו. הסדרה מציגה ראיונות עם שני מושבעים שהיו אחראים לפסק הדין המעורב במשפט הפדרלי של קומבס.

נטפליקס הכריזה על הפקת הסדרה ב-25 בספטמבר 2024, שבוע לאחר שקומבס נעצר באשמת סחיטה, סחר בבני אדם והובלה לצורך עסק בזנות. ג'קסון וסטייפלטון הצהירו:

קאסי ונטורה, בת זוגו לשעבר של קומבס, הוזמנה להשתתף בסדרה, אך סירבה.

 הפצה 
הטריילר הרשמי של הסדרה יצא ב-1 בדצמבר 2025. הסדרה שוחררה בנטפליקס למחרת, ב-2 בדצמבר 2025.

לפני יציאתה, דובר מטעם קומבס גינה את הסדרה וכינה אותה "סרט תעמולה מביש" המשתמש ב"קטעי וידאו גנובים שמעולם לא אושרו לשחרור". דוברו של קומבס הביע דאגה מהשימוש ב"חומרים פרטיים" שנכללים בסדרה וטען כי החומרים לא התקבלו מדידי או מצוותו, וכי פרסום הקטעים מעלה שאלות על דרך השגתם. 50 סנט דחה את הטענה שהסדרה היא ביטוי ליריבות רבת-שנים בינו לבין קומבס, וטען כי מטרתה להציג את סיפוריהם של האנשים שנפגעו.

 קישורים חיצוניים 

 הערות שוליים 

קטגוריה:סדרות טלוויזיה תיעודיות של נטפליקס
קטגוריה:יצירות על התעללות מינית
קטגוריה:יצירות על סחר בבני אדם למטרות מין
קטגוריה:נטפליקס: תוכניות וסדרות
קטגוריה:שון קומבס